Шардара ауданы білім бөлімінің басшылары 3,7 млрд теңге жымқырды деген күдікке ілінді
DATE: 17:08, 20 Қараша 2024 | GMT +5
TITLE: Шардара ауданы білім бөлімінің басшылары 3,7 млрд теңге жымқырды деген күдікке ілінді
URL: https://kaz.inform.kz/news/shardara-audaninin-blm-bolmnn-basshilari-37-mlrd-tenge-zhimkirdi-degen-kudkke-lnd-2da5dc/
META: DATE: 17:08, 20 Қараша 2024 | GMT +5
TOTAL WORDS: 273
AUTHOR(S):
TEXT: ҚР Сыбайлас жеиқорлыққар қарсы іс-қимыл агенттігі баспасөз қызметінің хабарлауынша, 12 қатысушыдан тұратын тұрақты ұйымдасқан топқа, оның ішінде бөлім басшылары мен олардың бағынысты бухгалтерлері білім беру саласында нақты жұмыс істемеген жеке тұлғаларға, сондай-ақ өздерінің жеке шоттарына жалақыны заңсыз аудару жолымен 2020-2023 жылдар кезеңінде бюджет қаражатын жымқырды деген күдік келтіріліп отыр. Қылмыстық әрекеттердің салдарынан мемлекетке 3, 7 млрд теңге көлемінде залал келтірілді. Қабылданған шараларға сәйкес жалпы сомасы 639, 8 млн теңгеге залал өтелді және мүлікке тыйым салынды. Қазіргі уақытта қылмыстық іс сотқа дейінгі тергеудің аяқталуы туралы есеппен прокуратураға жіберілді. Қылмыстық-процестік кодекстің 201-бабына сәйкес өзге ақпарат жария етуге жатпайды. Конституцияның 77-бабы 3-тармағының 1-тармақшасына және Қылмыстық-процестік кодекстің 19-бабы 1-бөлігіне сәйкес, қылмыстық құқық бұзушылық жасаудағы кінәсі соттың заңды күшіне енген үкімімен белгіленгенге дейін әрбір адам кінәсіз деп есептеледі. ҚР Сыбайлас жемқорлыққа қарсы іс-қимыл агенттігінің баспасөз қызметінің хабарлауынша, агенттік білім беру саласындағы жүйелі жемқорлық фактілерінің жолын кесу бойынша жұмысты жалғастыруда. Осы ретте жымқыру тәуекелдерін барынша азайту үшін барлық өңірлерде бірыңғай бухгалтерлік есеп жүйесі енгізілді, бұл жоғары жалақы мен «Жоқ жандарды» есептей отырып, алаяқтықты уақтылы тоқтатуға, жалған деректердің енгізілуіне тосқауыл қоюға мүмкіндік береді. Қазір әкімдіктер ай сайын білім беру ұйымдарының бухгалтерлік есеп жүйелерін қазынашылық есептерімен автоматты түрде салыстырып отырады. Кез келген сәйкессіздіктер екі рет тексеріледі. Сонымен қатар, Ішкі мемлекеттік аудит комитеті және оның аумақтық департаменттері биылғы тамыздан бастап жалақыны негізсіз аудару тұрғысынан төлемдерді камералдық бақылауды жүзеге асырады. Барлық күдікті операциялар Сыбайлас жемқорлыққа қарсы қызметке, білім басқармасына және аударым жасаған ұйымның өзіне талдау жасау үшін түседі. Бұл барлық күдікті операцияларды бақылауға және құқық бұзушылықтарды анықтауға мүмкіндік береді. 2023 жылдың басынан бастап осы салада барлығы 297 қылмыстық іс жүргізілді. Қылмыс жасауда 406 адам әшкереленіп, оның ішінде 196 адам түрлі жазалау шараларына сотталды
